CELEX: 52016PC0075
Language: el
Date: 2016-02-18
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της απόφασης 2008/376/EΚ του Συμβουλίου για την έγκριση του ερευνητικού προγράμματος του Ταμείου Έρευνας για τον Άνθρακα και το Χάλυβα και σχετικά με τις τεχνικές κατευθυντήριες γραμμές πολυετούς διάρκειας για το πρόγραμμα

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.2.2016
            COM(2016) 75 final
            2016/0047(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της απόφασης 2008/376/EΚ του Συμβουλίου για την έγκριση του ερευνητικού προγράμματος του Ταμείου Έρευνας για τον Άνθρακα και το Χάλυβα και σχετικά με τις τεχνικές κατευθυντήριες γραμμές πολυετούς διάρκειας για το πρόγραμμα
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Στόχοι της πρότασης
            
            
               Σκοπός της παρούσας πρότασης είναι η τροποποίηση της νομικής βάσης του ερευνητικού προγράμματος που είναι αφιερωμένο στους τομείς του άνθρακα και του χάλυβα έπειτα από την περιοδική αξιολόγηση των διαχειριστικών κανόνων, ώστε να τεθούν σε εφαρμογή οι ακόλουθοι στόχοι: 
            
            
               να εξασφαλιστεί διαφανής διαχείριση ενός προγράμματος που χρηματοδοτείται από τον γενικό προϋπολογισμό της ΕΕ και υπό την ευθύνη της Επιτροπής με εφαρμογή των κανόνων της Επιτροπής για τις ομάδες εμπειρογνωμόνων·
            
            
               να διευκολυνθεί η πρόσβαση στη χρηματοδότηση για δικαιούχους, με απλουστευμένους κανόνες και με αναλογική ευθυγράμμιση προς τους κανόνες του γενικού ερευνητικού προγράμματος «Ορίζων 2020», με τους οποίους είναι εξοικειωμένοι οι ενδιαφερόμενοι στους τομείς του άνθρακα και του χάλυβα·
            
            
               να επικαιροποιηθούν οι διατάξεις που αναφέρονται στη νομική βάση, ιδίως όσον αφορά την επιτροπολογία. 
            
            
               •Γενικό πλαίσιο
            
            
               Μετά τη λήξη της Συνθήκης για την Ευρωπαϊκή Κοινότητα Άνθρακα και Χάλυβα (ΕΚΑΧ) το 2012 και βάσει πρωτοκόλλου το οποίο προσαρτάται στις Συνθήκες της ΕΕ, τα ευρωπαϊκά κράτη μέλη δημιούργησαν το νέο «Ταμείο Έρευνας για τον Άνθρακα και το Χάλυβα» (ΤΕΑΧ) και μεταβίβασαν όλα τα εναπομένοντα περιουσιακά στοιχεία της ΕΚΑΧ (η ισχύς της οποίας έχει λήξει) στο νέο αυτό Ταμείο.
            
            
               Το πρόγραμμα του ΤΕΑΧ παρέχει ετησίως χρηματοδότηση περίπου 50 εκατ. ευρώ Ε&Α και καινοτομίας στους τομείς του άνθρακα και χάλυβα (με κατανομή 27,2% για τον άνθρακα και 72,8% για το χάλυβα), φέρνοντας σε επαφή εταίρους από τη βιομηχανία, τις ΜΜΕ, πρωτοπόρα ερευνητικά κέντρα και πανεπιστήμια σε ολόκληρη την Ευρωπαϊκή Ένωση για την ανάπτυξη της γνώσης και την προώθηση της καινοτομίας. Το πρόγραμμα καλύπτει διεργασίες παραγωγής, τη χρήση και διατήρηση των πόρων, βελτιώσεις σχετικά με επιπτώσεις στο περιβάλλον, καθώς και την ασφάλεια κατά την εργασία στους κλάδους που σχετίζονται με τον άνθρακα και το χάλυβα. Το πρόγραμμα χρηματοδοτείται από τον γενικό προϋπολογισμό της ΕΕ με τα έσοδα που δημιουργούνται από τα εναπομένοντα περιουσιακά στοιχεία της ΕΚΑΧ (η ισχύς της οποίας έχει λήξει). Η διαχείρισή του ασκείται από και υπό την ευθύνη της Επιτροπής.
            
            
               Η νομική βάση για τον καθορισμό των κανόνων διαχείρισης του ΤΕΑΧ εγκρίθηκε από το Συμβούλιο το 2003
                  1
                και έχει ήδη αναθεωρηθεί το 2008
                  2
               . Προβλέπει συστηματικές περιοδικές επαναξιολογήσεις της καταλληλότητας του προγράμματος και της αποτελεσματικότητας των κανόνων διαχείρισής του (τεχνικές κατευθυντήριες γραμμές πολυετούς διάρκειας). 
            
            
               •Συνεκτικότητα με ισχύουσες διατάξεις στον τομέα πολιτικής
            
            
               Το νομικό πλαίσιο σχετικά με το πρόγραμμα «Ορίζων 2020», το πρόγραμμα της Ευρωπαϊκής Ένωσης για την έρευνα και την καινοτομία (2014-2020) και ιδίως η πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τη θέσπιση των κανόνων συμμετοχής και διάδοσης του «Ορίζων 2020» επηρεάζουν την αναθεώρηση των πολυετών κατευθυντήριων γραμμών για το ΤΕΑΧ, δεδομένου ότι το τελευταίο έχει ως σκοπό να συμπληρώνει τις δράσεις που αναλαμβάνονται βάσει του προγράμματος-πλαισίου «Ορίζων 2020» (άρθρο 2 της νομικής βάσης). Η συμπληρωματικότητα αυτή εκτείνεται σε διάφορα επίπεδα (π.χ. τα θεματικά αντικείμενα των ερευνητικών δραστηριοτήτων, οι τύποι των μέσων που χρησιμοποιούνται στα προγράμματα, οι προϋπολογισμοί τους κ.λπ.).
            
            
               Η προτεινόμενη αναθεώρηση της νομικής βάσης του ΤΕΑΧ επικεντρώνεται στους κανόνες διαχείρισης του προγράμματος ΤΕΑΧ (κεφάλαιο ΙΙΙ) και ευθυγραμμίζει, στο μέτρο του δυνατού, τις διαδικασίες και τις έννοιες που χρησιμοποιούνται για το «Ορίζων 2020», με σκοπό τη διευκόλυνση της συμμετοχής των ίδιων δικαιούχων στα δύο προγράμματα (ΤΕΑΧ και «Ορίζων 2020»). Ειδικότερα:
            
            
               οι διάφορες κατηγορίες φορέων σε κάποιο χρηματοδοτούμενο έργο (συμμετέχων, υπεργολάβος, τρίτο μέρος), η επιλεξιμότητά τους και οι υποχρεώσεις τους ορίζονται σύμφωνα με τους ορισμούς που χρησιμοποιούνται στο πρόγραμμα «Ορίζων 2020» (νέο άρθρο 29α)·
            
            
               η διαδικασία διορισμού «Ορίζων 2020» των ανεξάρτητων εμπειρογνωμόνων, επιφορτισμένων με την αξιολόγηση των προτάσεων που υποβάλλονται, εφαρμόζεται για τον διορισμό των ανεξάρτητων εμπειρογνωμόνων του προγράμματος ΤΕΑΧ (άρθρο 39)·
            
            
               επιτρέπεται η δυνατότητα να χρεώσουν ως επιλέξιμη δαπάνη ποσό που καθόρισε η Επιτροπή ως δαπάνες προσωπικού για ιδιοκτήτες ΜΜΕ και άλλα φυσικά πρόσωπα που δεν λαμβάνουν μισθό (άρθρο 33). 
            
            
               •Συνοχή με τους οριζόντιους κανόνες της Επιτροπής
            
            
               Απαιτείται διευκρίνηση σχετικά με τη φύση των εμπειρογνωμόνων που ορίζονται από την Επιτροπή για να παρακολουθήσουν τις συμβουλευτικές ομάδες και τις τεχνικές ομάδες που έχουν συσταθεί από τη νομική βάση του προγράμματος ΤΕΑΧ, ώστε να αποφευχθεί οποιαδήποτε σύγκρουση συμφερόντων. Οι αναθεωρημένες διατάξεις εφαρμογής των οριζόντιων κανόνων της Επιτροπής σχετικά με τις συμβουλευτικές ομάδες (ανακοίνωση του Προέδρου στην Επιτροπή: Πλαίσιο για τους οριζόντιους κανόνες και το δημόσιο μητρώο των ομάδων εμπειρογνωμόνων της Επιτροπής C(2010) 7649).
            
         
         
            
               Για τον σκοπό αυτόν, αναθεωρούνται η σύνθεση και τα καθήκοντα των συμβουλευτικών ομάδων (άρθρα 21 και 22), καθώς και η σύνθεση και τα καθήκοντα των τεχνικών ομάδων (άρθρο 23). Οι αρμοδιότητες των συμβουλευτικών ομάδων επικεντρώνονται στους κανόνες και τις διαδικασίες διαχείρισης, ενισχύεται ο διαχωρισμός συμβουλευτικών και τεχνικών ομάδων και πρέπει να αποσαφηνιστεί η διαδικασία διορισμού των μελών τους.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Αιτιολόγηση της αναθεώρησης
            
            
               Η νομική βάση του ΤΕΑΧ προβλέπει δύο συστηματικές περιοδικές αξιολογήσεις:
            
            
               για τη συνάφεια του προγράμματος: «Η Επιτροπή διεξάγει διαδικασία παρακολούθησης του ερευνητικού προγράμματος, η οποία περιλαμβάνει εκτίμηση των αναμενόμενων οφελών. Καταρτίζεται έκθεση παρακολούθησης, για πρώτη φορά στο τέλος του 2013 και στη συνέχεια ανά επταετία» (άρθρο 38 της απόφασης 2008/376/EΚ του Συμβουλίου)· 
            
            
               για την αποτελεσματικότητα των κανόνων διαχείρισης: «Οι πολυετείς τεχνικές κατευθυντήριες γραμμές που καθορίζονται στο κεφάλαιο ΙΙΙ επανεξετάζονται ανά επταετία· η πρώτη επταετία λήγει την 31η Δεκεμβρίου 2014. Προς τούτο, και το αργότερο κατά τη διάρκεια του πρώτου εξαμήνου του τελευταίου έτους κάθε επταετίας, η Επιτροπή αξιολογεί εκ νέου τη λειτουργία και αποτελεσματικότητα των τεχνικών κατευθυντήριων γραμμών και, εφόσον ενδείκνυται, προτείνει τροποποιήσεις.» (άρθρο 40 της απόφασης 2008/376/EΚ του Συμβουλίου).
            
            
               Σε αυτή τη βάση, η Επιτροπή ολοκλήρωσε, το 2013, διαδικασία ελέγχου και αξιολόγησης και, το 2014, επανεξέτασε τις πολυετείς τεχνικές κατευθυντήριες γραμμές που θεσπίστηκαν με την απόφαση 2008/376/ΕΚ.
            
            
               Ενώ με τη διαδικασία παρακολούθησης και αξιολόγησης επιβεβαιώθηκε ότι το ΤΕΑΧ έχει ανταποκριθεί στην εντολή του για υποστήριξη της ανταγωνιστικότητας της βιομηχανίας άνθρακα και χάλυβα, με την αξιολόγηση της λειτουργίας και της αποτελεσματικότητας των πολυετών τεχνικών κατευθυντήριων γραμμών επιβεβαιώθηκε ότι ορισμένες μεταβολές ήταν αναγκαίες για να εξασφαλιστεί η διαφανής, ορθή και αποτελεσματική διαχείριση του ΤΕΑΧ, καθώς και κατάλληλο επίπεδο απλούστευσης.
            
            
               •Αρχή της επικουρικότητας και επιλογή του μέσου
            
            
               
                  Σύμφωνα με τη νομική βάση, μόνο η Επιτροπή είναι επιφορτισμένη με τη διαχείριση του προγράμματος ΤΕΑΧ. Τροποποιήσεις στους κανόνες διαχείρισης του προγράμματος μπορούν να γίνουν μόνο σε επίπεδο ΕΕ, μέσω αναθεώρησης της νομικής βάσης.
               
            
            
               •Αναλογικότητα
            
            
               
                  Οι διατάξεις σχετικά με τις συμβουλευτικές και τις τεχνικές ομάδες έχουν ευθυγραμμιστεί με τους οριζόντιους κανόνες της Επιτροπής για τη διαφάνεια, με παράλληλη διατήρηση της αρχιτεκτονικής της νομικής βάσης του ΤΕΑΧ (διατηρείται ο αριθμός των ομάδων καθώς και οι βασικές αρμοδιότητές τους) και εξασφάλιση υψηλού επιπέδου επαγγελματικής εμπειρογνωσίας που αναμένει η Επιτροπή από αυτές τις ομάδες (σύνθεση των ομάδων, διαδικασία διορισμού).
               
            
            
               3.ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ 
            
            
               
                  Τα ενδιαφερόμενα μέρη του ΤΕΑΧ συμμετείχαν, βάσει σχεδίου πρότασης, σε διάφορες συνεδριάσεις ad hoc, σε ειδικές συνεδριάσεις των συμβουλευτικών ομάδων (ΣΟΑ – Συμβουλευτική Ομάδα Άνθρακα και ΣΟΧ – Συμβουλευτική Ομάδα Χάλυβα) και σε συνεδριάσεις της επιτροπής άνθρακα και χάλυβα – COSCO (ισοδύναμη με την επιτροπή του προγράμματος «Ορίζων 2020»). Τα μέλη των ομάδων αυτών είχαν την ευκαιρία να υποβάλουν τις παρατηρήσεις τους για το σχέδιο πρότασης και οι υπηρεσίες της Επιτροπής είχαν την ευκαιρία να εξηγήσουν τη λογική της πρότασης και ιδίως τους αναθεωρημένους κανόνες σχετικά με τον διορισμό των μελών των συμβουλευτικών και τεχνικών ομάδων, που στη συνέχεια εκτέθηκαν λεπτομερώς κατά τη διάρκεια της διυπηρεσιακής διαβούλευσης της Επιτροπής.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει δημοσιονομικές επιπτώσεις.
               
            
            
               5.ΛΟΙΠΑ ΣΤΟΙΧΕΙΑ
            
            
               
                  Η αναθεώρηση αφορά μόνο το κεφάλαιο ΙΙΙ της νομικής βάσης (πολυετείς τεχνικές κατευθυντήριες γραμμές). Οι στόχοι και το πεδίο εφαρμογής του προγράμματος παραμένουν αμετάβλητα. 
               
               
                  Μόνο τα ακόλουθα άρθρα απαιτούν τροποποίηση: τα άρθρα 21, 22, 24, 25, 27, 28, 29, 33, 38, 39, 41 και 42, ενώ παρεμβάλλεται νέο άρθρο 29α. Όλα τα άλλα άρθρα παραμένουν αμετάβλητα.
               
            
            
               Πέρα από τις ήσσονος σημασίας μεταβολές ή επικαιροποιήσεις, οι ουσιαστικές αλλαγές αναφέρθηκαν παραπάνω: Κανόνες διαφάνειας για τις ομάδες εμπειρογνωμόνων που έχουν συσταθεί από την Επιτροπή (άρθρα 21, 22, 24), δαπάνες προσωπικού που χρεώνονται για ιδιοκτήτες ΜΜΕ και άλλα φυσικά πρόσωπα που δεν λαμβάνουν μισθό (άρθρο 33), και ευθυγράμμιση με τους κανόνες του «Ορίζων 2020» για τους όρους συμμετοχής στα χρηματοδοτούμενα έργα για συμμετέχοντες, υπεργολάβους και τρίτους (άρθρο 29α).
            
         
         
            
               2016/0047 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της απόφασης 2008/376/EΚ του Συμβουλίου για την έγκριση του ερευνητικού προγράμματος του Ταμείου Έρευνας για τον Άνθρακα και το Χάλυβα και σχετικά με τις τεχνικές κατευθυντήριες γραμμές πολυετούς διάρκειας για το πρόγραμμα
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη το πρωτόκολλο που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης σχετικά με τις δημοσιονομικές συνέπειες από τη λήξη της Συνθήκης ΕΚΑΧ και με το Ταμείο Έρευνας για τον Άνθρακα και τον Χάλυβα, 
            
            
               Έχοντας υπόψη την απόφαση 2003/76/ΕΚ του Συμβουλίου, της 1ης Φεβρουαρίου 2003, για τον καθορισμό των αναγκαίων μέτρων για την εφαρμογή του πρωτοκόλλου που προσαρτάται στη Συνθήκη για την ίδρυση της Ευρωπαϊκής Κοινότητας, όσον αφορά τις δημοσιονομικές συνέπειες της λήξης της συνθήκης περί ιδρύσεως της ΕΚΑΧ και σχετικά με το Ταμείο Έρευνας για τον Άνθρακα και τον Χάλυβα
                  3
               , και ιδίως το άρθρο 4 παράγραφος 3, 
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  4
               , 
            
            
               Εκτιμώντας τα ακόλουθα:
            
            
               (1)Το πρόγραμμα-πλαίσιο «Ορίζων 2020» για την έρευνα και την καινοτομία (2014-2020), που θεσπίστηκε με τον κανονισμό (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου
                  5
                («πρόγραμμα-πλαίσιο “Ορίζων 2020”»), παρέχει κίνητρο για την αναθεώρηση της απόφασης 2008/376/ΕΚ του Συμβουλίου
                  6
               , ώστε να εξασφαλίζεται ότι το ερευνητικό πρόγραμμα του Ταμείου Έρευνας για τον Άνθρακα και το Χάλυβα («πρόγραμμα ΤΕΑΧ») συμπληρώνει το πρόγραμμα-πλαίσιο «Ορίζων 2020» στους κλάδους που συνδέονται με τη βιομηχανία άνθρακα και χάλυβα.
            
            
               (2)Προκειμένου να διασφαλιστεί συνεκτικό πλαίσιο για τη συμμετοχή στο πρόγραμμα ΤΕΑΧ και στο πρόγραμμα-πλαίσιο «Ορίζων 2020», είναι αναγκαία η εναρμόνιση ορισμένων κανόνων συμμετοχής βάσει του προγράμματος του ΤΕΑΧ με εκείνους που εφαρμόζονται στο πλαίσιο του προγράμματος-πλαισίου «Ορίζων 2020». 
            
            
               (3)Είναι αναγκαίο να αναθεωρηθούν οι κανόνες σχετικά με τις αρμοδιότητες και τη σύνθεση των συμβουλευτικών ομάδων και των τεχνικών ομάδων, ιδίως όσον αφορά τη φύση των εμπειρογνωμόνων που διορίζονται από την Επιτροπή για να εξασφαλιστεί μεγαλύτερη διαφάνεια καθώς και συμμόρφωση και συνοχή με το πλαίσιο για τις ομάδες εμπειρογνωμόνων της Επιτροπής, και να υπάρξει συμβολή, στο μέτρο του δυνατού, στην ισόρροπη εκπροσώπηση όσον αφορά τους διάφορους τομείς εμπειρογνωμοσύνης και τα πεδία ενδιαφέροντος, καθώς και στη βέλτιστη ισορροπία μεταξύ των φύλων. 
            
            
               (4)Είναι σκόπιμο να εξεταστεί η απλούστευση των κανόνων χρηματοδότησης έτσι ώστε να διευκολυνθεί η συμμετοχή των μικρών και μεσαίων επιχειρήσεων (ΜΜΕ) στο πρόγραμμα του ΤΕΑΧ και να επιτραπεί η χρήση «μοναδιαίου κόστους» για τον υπολογισμό των επιλέξιμων δαπανών προσωπικού για τους ιδιοκτήτες ΜΜΕ και άλλα φυσικά πρόσωπα που δεν λαμβάνουν μισθό.
            
            
               (5)Τα μέτρα που απαιτούνται για την εφαρμογή της απόφασης 2008/376/ΕΚ πρέπει να εγκριθούν σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου
                  7
               .
            
            
               (6)Συνεπώς, η απόφαση 2008/376/ΕΚ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η απόφαση 2008/376/ΕΚ τροποποιείται ως εξής: 
            
         
         
            
               1) Το άρθρο 21 αντικαθίσταται από το ακόλουθο κείμενο:
            
            
               «Άρθρο 21
            
            
               Καθήκοντα των συμβουλευτικών ομάδων
            
            
               Για θέματα Ε&ΤΑ που αφορούν αντίστοιχα τον άνθρακα και το χάλυβα, κάθε συμβουλευτική ομάδα συμβουλεύει την Επιτροπή σχετικά με:
            
            
               α)
                     την όλη ανάπτυξη του ερευνητικού προγράμματος, τον ενημερωτικό φάκελο όπως προβλέπεται στο άρθρο 25 παράγραφος 3 και τις μελλοντικές κατευθυντήριες γραμμές·
            
            
               β)
                     τη συνέπεια και τις ενδεχόμενες επικαλύψεις με άλλα προγράμματα Ε&ΤΑ, σε κοινοτικό και εθνικό επίπεδο· 
            
            
               γ)
                     τη χάραξη κατευθυντήριων αρχών παρακολούθησης των έργων Ε&ΤΑ·
            
            
               δ)
                     τη σημασία των εργασιών που αναλαμβάνονται σε συγκεκριμένα έργα·
            
            
               ε)
                     τους ερευνητικούς στόχους του ερευνητικού προγράμματος που παρατίθενται στα τμήματα 3 και 4 του κεφαλαίου II·
            
            
               στ)
                     τους ετήσιους στόχους προτεραιότητας που περιλαμβάνονται στον ενημερωτικό φάκελο και, κατά περίπτωση, τους στόχους προτεραιότητας για τις ειδικές προσκλήσεις όπως προβλέπεται στο άρθρο 25 παράγραφος 2·
            
            
               ζ)
                     την εκπόνηση εγχειριδίου αξιολόγησης και επιλογής δράσεων Ε&ΤΑ, όπως προβλέπεται στα άρθρα 27 και 28·
            
            
               η)
                     τους κανόνες και τις διαδικασίες σχετικά με την αξιολόγηση προτάσεων για δράσεις Ε&ΤΑ·
            
            
               θ)
                     την κατάρτιση ειδικών προσκλήσεων υποβολής προτάσεων όπως προβλέπεται στο άρθρο 25 παράγραφος 2·
            
            
               ι)
                     άλλα μέτρα, εφόσον το ζητήσει η Επιτροπή.».
            
            
               2) Το άρθρο 22 αντικαθίσταται από το ακόλουθο κείμενο:
            
            
               «Άρθρο 22
            
            
               Σύνθεση των συμβουλευτικών ομάδων
            
            
               «1. Η σύνθεση κάθε συμβουλευτικής ομάδας ορίζεται σύμφωνα με τους πίνακες που περιέχονται στο παράρτημα. Τα μέλη των συμβουλευτικών ομάδων είναι πρόσωπα τα οποία διορίζονται από τον Γενικό Διευθυντή της Γενικής Διεύθυνσης Έρευνας και Καινοτομίας για να εκπροσωπούν το κοινό συμφέρον των ενδιαφερόμενων μερών. Δεν εκπροσωπούν συγκεκριμένο ενδιαφερόμενο μέρος, αλλά εκφράζουν γνώμη κοινή για τις διάφορες οργανώσεις ενδιαφερομένων.
            
            
               Οι διορισμοί γίνονται για περίοδο 42 μηνών. Τα μέλη τα οποία δεν είναι πλέον σε θέση να συμβάλουν αποτελεσματικά στις εργασίες της ομάδας, που υποβάλλουν την παραίτησή τους ή που δεν συμμορφώνονται με τις υποχρεώσεις που ορίζονται στο άρθρο 339 της Συνθήκης για τη λειτουργία της Ευρωπαϊκής Ένωσης, δεν καλούνται πλέον να συμμετέχουν σε συνεδριάσεις των συμβουλευτικών ομάδων και μπορούν να αντικατασταθούν για την εναπομένουσα περίοδο της θητείας τους. 
            
            
               2. Τα μέλη των συμβουλευτικών ομάδων επιλέγονται μεταξύ εμπειρογνωμόνων με γνώσεις στα πεδία που αναφέρονται στα τμήματα 3 και 4 του κεφαλαίου II, οι οποίοι ανταποκρίθηκαν σε δημόσια πρόσκληση υποβολής υποψηφιότητας. Οι εν λόγω εμπειρογνώμονες μπορούν να διοριστούν βάσει προτάσεων που υποβάλλονται από τις οντότητες που προβλέπονται στους πίνακες του παραρτήματος. 
            
         
         
            
               Τα μέλη ασκούν δραστηριότητα στο οικείο πεδίο και γνωρίζουν τις προτεραιότητες του κλάδου.
            
            
               3. Εντός κάθε συμβουλευτικής ομάδας, η Επιτροπή επιδιώκει να εξασφαλίσει, στο μέτρο του δυνατού, υψηλό επίπεδο εμπειρογνωμοσύνης, καθώς και ισόρροπη εκπροσώπηση σε σχετικά πεδία εμπειρογνωμοσύνης και ενδιαφέροντος, και ισόρροπη εκπροσώπηση των φύλων και της γεωγραφικής προέλευσης, λαμβάνοντας υπόψη τα ειδικά καθήκοντα των συμβουλευτικών ομάδων, το είδος της απαιτούμενης εμπειρογνωμοσύνης και το αποτέλεσμα της διαδικασίας επιλογής εμπειρογνωμόνων.».
            
            
            
               3) Το άρθρο 24 αντικαθίσταται από το ακόλουθο κείμενο:
            
            
               «Άρθρο 24
            
            
               Συγκρότηση και καθήκοντα των τεχνικών ομάδων άνθρακα και χάλυβα
            
            
               1. Οι τεχνικές ομάδες άνθρακα και χάλυβα (εφεξής «τεχνικές ομάδες») συνδράμουν την Επιτροπή ως προς την παρακολούθηση των ερευνητικών και των πιλοτικών έργων και των έργων επίδειξης. 
            
            
               Τα μέλη των τεχνικών ομάδων διορίζονται υπό την προσωπική τους ιδιότητα από τον Γενικό Διευθυντή της Γενικής Διεύθυνσης Έρευνας και Καινοτομίας.
            
            
               Τα μέλη τα οποία δεν είναι πλέον σε θέση να συμβάλουν αποτελεσματικά στις εργασίες της ομάδας, που υποβάλλουν την παραίτησή τους ή που δεν συμμορφώνονται με τις υποχρεώσεις που ορίζονται στο άρθρο 339 της Συνθήκης για τη λειτουργία της Ευρωπαϊκής Ένωσης, δεν καλούνται πλέον να συμμετέχουν σε συνεδριάσεις των τεχνικών ομάδων.
            
            
               2. Τα μέλη των τεχνικών ομάδων επιλέγονται μεταξύ εμπειρογνωμόνων με γνώσεις στρατηγικής έρευνας, διοίκησης ή παραγωγής στα πεδία που αναφέρονται στα τμήματα 3 και 4 του κεφαλαίου II, οι οποίοι ανταποκρίθηκαν σε δημόσια πρόσκληση υποβολής υποψηφιότητας. 
            
            
               Ασκούν δραστηριότητα στο οικείο πεδίο και είναι υπεύθυνα για τη στρατηγική έρευνας, τη διοίκηση ή την παραγωγή στους συναφείς τομείς. 
            
            
               3. Εντός κάθε τεχνικής ομάδας, η Επιτροπή επιδιώκει να εξασφαλίσει υψηλό επίπεδο επαγγελματικής εμπειρογνωμοσύνης, καθώς και, στο μέτρο του δυνατού, ισόρροπη εκπροσώπηση σε σχετικά πεδία εμπειρογνωμοσύνης και ισόρροπη εκπροσώπηση των φύλων και της γεωγραφικής προέλευσης, λαμβάνοντας υπόψη τα ειδικά καθήκοντα των τεχνικών ομάδων, το είδος της απαιτούμενης εμπειρογνωμοσύνης και το αποτέλεσμα της διαδικασίας επιλογής εμπειρογνωμόνων.
            
            
               Η Επιτροπή εξασφαλίζει ότι εφαρμόζονται κανόνες και διαδικασίες προκειμένου να υπάρξει κατάλληλη πρόληψη και διαχείριση των συγκρούσεων συμφερόντων μελών των τεχνικών ομάδων που είναι επιφορτισμένες με την αξιολόγηση συγκεκριμένου έργου. Οι εν λόγω διαδικασίες διασφαλίζουν επίσης ίση μεταχείριση και δικαιοσύνη σε ολόκληρη τη διαδικασία παρακολούθησης των έργων. 
            
            
               Οι συνεδριάσεις των τεχνικών ομάδων πραγματοποιούνται, κατά το δυνατό, σε τόπους επιλεγόμενους κατά τρόπο ώστε να εξασφαλίζεται η καλύτερη δυνατή παρακολούθηση των έργων και αξιολόγηση των αποτελεσμάτων.».
            
            
            
               4) Το άρθρο 25 αντικαθίσταται από το ακόλουθο κείμενο:
            
            
               «Άρθρο 25
            
            
               Πρόσκληση υποβολής προτάσεων
            
            
               1. Κάθε χρόνο δημοσιεύεται ετήσια πρόσκληση υποβολής προτάσεων. Η ημερομηνία έναρξης για την υποβολή προτάσεων δημοσιεύεται στον ενημερωτικό φάκελο που αναφέρεται στην παράγραφο 3. Με την επιφύλαξη διαφορετικής ρύθμισης, καταληκτική ημερομηνία υποβολής προτάσεων προς αξιολόγηση είναι η 15η Σεπτεμβρίου κάθε έτους. Εάν η 15η Σεπτεμβρίου συμπίπτει με Σαββατοκύριακο ή Παρασκευή ή Δευτέρα, η καταληκτική ημερομηνία μετατίθεται αυτομάτως την πρώτη εργάσιμη ημέρα μετά την 15η Σεπτεμβρίου. Η καταληκτική ημερομηνία δημοσιεύεται στον ενημερωτικό φάκελο που αναφέρεται στην παράγραφο 3. 
            
            
               2. Εφόσον η Επιτροπή, σύμφωνα με το άρθρο 41 στοιχεία δ) και ε), αποφασίσει να τροποποιήσει την καταληκτική ημερομηνία υποβολής προτάσεων που αναφέρεται στην παράγραφο 1 του παρόντος άρθρου, ή να προκηρύξει ειδικές προσκλήσεις υποβολής προτάσεων, δημοσιεύει τις πληροφορίες αυτές στην Επίσημη Εφημερίδα της Ευρωπαϊκής Ένωσης.
            
         
         
            
               Στις ειδικές προκλήσεις προσδιορίζονται οι ημερομηνίες και οι λεπτομερείς όροι για την υποβολή των προτάσεων, με διευκρίνιση για το αν η υποβολή πραγματοποιείται σε ένα ή σε δύο στάδια, και για την αξιολόγηση των προτάσεων, τις προτεραιότητες, τον τύπο των επιλέξιμων έργων όπως προβλέπονται στα άρθρα 14 έως 18 καθώς και, όπου απαιτείται, η προβλεπόμενη χρηματοδότηση.
            
            
               3. Η Επιτροπή μεριμνά ώστε να υπάρχει επαρκής καθοδήγηση και ενημέρωση όλων των εν δυνάμει συμμετεχόντων κατά τον χρόνο δημοσίευσης της πρόσκλησης υποβολής προτάσεων, ιδίως μέσω ενημερωτικού φακέλου, προσβάσιμου στον ιστότοπο της Επιτροπής. Έντυπο αντίγραφο του εν λόγω ενημερωτικού φακέλου διατίθεται επίσης από την Επιτροπή, κατόπιν αιτήσεως. 
            
            
               Ο ενημερωτικός φάκελος παρέχει πληροφορίες σχετικά με τους λεπτομερείς κανόνες συμμετοχής, τις μεθόδους διαχείρισης των προτάσεων και των έργων, τα έντυπα υποψηφιότητας, τους κανόνες υποβολής των προτάσεων, τυποποιημένες συμφωνίες επιχορήγησης, τις επιλέξιμες δαπάνες, τη μέγιστη δυνατή χρηματοδοτική συνεισφορά, τις μεθόδους πληρωμής και τους ετήσιους στόχους προτεραιότητας του ερευνητικού προγράμματος.
            
            
               Οι αιτήσεις υποβάλλονται στην Επιτροπή σύμφωνα με τους κανόνες που περιέχονται στον ενημερωτικό φάκελο.».
            
            
            
               5) Στο άρθρο 27, το δεύτερο εδάφιο αντικαθίσταται από το ακόλουθο κείμενο:
            
            
               «Η Επιτροπή εξασφαλίζει ότι το εγχειρίδιο αξιολόγησης και επιλογής δράσεων Ε&ΤΑ διατίθεται σε όλους τους εν δυνάμει συμμετέχοντες.».
            
            
            
               6) Στο άρθρο 28, η παράγραφος 3 αντικαθίσταται από το ακόλουθο κείμενο:
            
            
               «3. Η Επιτροπή καταρτίζει πίνακα όπου κατατάσσονται αξιολογικά οι προτάσεις που εγκρίνονται.».
            
            
            
               7) Παρεμβάλλεται το άρθρο 29α:
            
            
               «Άρθρο 29a
            
            
               Υλοποίηση των δράσεων
            
            
               1. Οι συμμετέχοντες υλοποιούν τις δράσεις σύμφωνα με όλες τις προϋποθέσεις και υποχρεώσεις που εκτίθενται στην παρούσα απόφαση, στον κανονισμό (ΕΕ, Ευρατόμ) αριθ. 966/2012 (*) και τον κανονισμό (ΕΕ) αριθ. 1268/2012(**), στην πρόσκληση υποβολής προτάσεων και στη συμφωνία επιχορήγησης.
            
            
               2. Οι συμμετέχοντες δεν αναλαμβάνουν δεσμεύσεις που δεν συνάδουν με την παρούσα απόφαση ή με τη συμφωνία επιχορήγησης. Σε περίπτωση που συμμετέχων δεν τηρεί τις υποχρεώσεις του όσον αφορά την τεχνική υλοποίηση της δράσης, οι λοιποί συμμετέχοντες συμμορφώνονται προς τις υποχρεώσεις χωρίς καμία συμπληρωματική χρηματοδότηση από την Ένωση, εκτός αν η Επιτροπή τους απαλλάξει ρητώς από αυτή την υποχρέωση. Οι συμμετέχοντες μεριμνούν ώστε η Επιτροπή να ενημερώνεται εγκαίρως σχετικά με κάθε συμβάν που θα μπορούσε να έχει σημαντική επίπτωση στην υλοποίηση της δράσης ή στα συμφέροντα της Ένωσης. 
            
            
               3. Οι συμμετέχοντες υλοποιούν τη δράση και λαμβάνουν όλα τα αναγκαία και εύλογα μέτρα για τον σκοπό αυτό. Διαθέτουν τους ενδεδειγμένους πόρους που απαιτούνται, εφόσον απαιτούνται, για την εκτέλεση της δράσης. Εφόσον είναι αναγκαίο για την υλοποίηση της δράσης, μπορούν να προσφεύγουν σε τρίτα μέρη, στα οποία περιλαμβάνονται και υπεργολάβοι, για την εκτέλεση εργασιών στο πλαίσιο της δράσης. Οι συμμετέχοντες υπέχουν ευθύνη έναντι της Επιτροπής και των άλλων συμμετεχόντων για τις εργασίες που εκτελέστηκαν. 
            
            
               4. Η ανάθεση υπεργολαβιών για την εκτέλεση ορισμένων στοιχείων της δράσης περιορίζεται στις περιπτώσεις που προβλέπονται στη συμφωνία επιχορήγησης και σε δεόντως αιτιολογημένες περιπτώσεις που δεν είναι δυνατόν να προβλεφθούν κατά τη χρονική στιγμή της έναρξης ισχύος της συμφωνίας επιχορήγησης. 
            
            
               5. Τρίτα μέρη εκτός από υπεργολάβους μπορούν να εκτελούν εργασίες στο πλαίσιο της δράσης βάσει των όρων που προβλέπονται στη συμφωνία επιχορήγησης. Το τρίτο μέρος και οι εργασίες που οφείλει να πραγματοποιήσει προσδιορίζονται στη συμφωνία επιχορήγησης. 
            
            
               Δαπάνες που βαρύνουν τα εν λόγω τρίτα μέρη μπορεί να γίνονται δεκτές ως επιλέξιμες, εφόσον το τρίτο μέρος πληροί το σύνολο των ακόλουθων προϋποθέσεων: 
            
         
         
            
               α) θα ήταν επιλέξιμο για χρηματοδότηση αν ήταν συμμετέχων·
            
            
               β) είναι συνδεδεμένη οντότητα ή έχει νομικό δεσμό με συμμετέχοντα που συνεπάγεται συνεργασία η οποία δεν περιορίζεται στη δράση· 
            
            
               γ) προσδιορίζεται στη συμφωνία επιχορήγησης· 
            
            
               δ) υπόκειται στους κανόνες που ισχύουν για τον συμμετέχοντα στο πλαίσιο της συμφωνίας επιχορήγησης όσον αφορά την επιλεξιμότητα δαπανών και τον έλεγχο δαπανών. 
            
            
               6. Οι συμμετέχοντες τηρούν τους εθνικούς κανόνες νομοθετικού, κανονιστικού και δεοντολογικού χαρακτήρα της χώρας στην οποία θα εκτελεστεί η δράση. Εφόσον απαιτείται, πριν από την έναρξη της δράσης οι συμμετέχοντες ζητούν την έγκριση των αρμόδιων εθνικών ή τοπικών επιτροπών δεοντολογίας.
            
            
               
                  (*) Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
               
            
            
               (**) Κατ’ εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).».
            
            
            
               8) Το άρθρο 33 αντικαθίσταται από το ακόλουθο κείμενο:
            
            
               «Άρθρο 33
            
            
               Δαπάνες προσωπικού
            
            
               «Οι επιλέξιμες δαπάνες προσωπικού καλύπτουν μόνο τις πραγματικές ώρες εργασίας των προσώπων που εκτελούν άμεσα εργασίες στο πλαίσιο της δράσης. 
            
            
               Οι δαπάνες προσωπικού για ιδιοκτήτες ΜΜΕ και φυσικά πρόσωπα που δεν λαμβάνουν μισθό μπορούν να επιστραφούν με βάση το μοναδιαίο κόστος.».
            
            
            
               9) Το άρθρο 39 αντικαθίσταται από το ακόλουθο κείμενο: 
            
            
               «Άρθρο 39
            
            
               Διορισμός ανεξάρτητων εμπειρογνωμόνων υψηλού επιπέδου
            
            
               Για τους διορισμούς ανεξάρτητων εμπειρογνωμόνων υψηλού επιπέδου που προβλέπονται στο άρθρο 18, στο άρθρο 28 παράγραφος 2 και στο άρθρο 38, εφαρμόζονται κατ’ αναλογία οι διατάξεις του άρθρου 40 του κανονισμού (ΕΚ) αριθ. 1290/2013 (*). 
            
            
               
                  (*) Κανονισμός (ΕΕ) αριθ. 1290/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με τη θέσπιση των κανόνων συμμετοχής και διάδοσης του «Ορίζων 2020» – Πρόγραμμα-πλαίσιο έρευνας και καινοτομίας (2014-2020)» και την κατάργηση του κανονισμού (ΕΚ) αριθ. 1906/2006 (ΕΕ L 347 της 20.12.2013, σ. 81).».
               
            
            
         
         
            
               10) Στο άρθρο 41, το στοιχείο δ) αντικαθίσταται από το ακόλουθο κείμενο: 
            
            
               «δ) τροποποιήσεις της καταληκτικής ημερομηνίας που προβλέπεται στο άρθρο 25·».
            
            
            
               11) Στο άρθρο 42, η παράγραφος 2 αντικαθίσταται από το ακόλουθο κείμενο: 
            
            
               «2. Στις περιπτώσεις που γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011 (*).
            
            
               
                  (*) Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).».
               
            
            
               Άρθρο 2 
            
            
               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  - Απόφαση του Συμβουλίου, της 1ης Φεβρουαρίου 2003, για τον καθορισμό τεχνικών κατευθυντήριων γραμμών πολυετούς διάρκειας για το ερευνητικό πρόγραμμα του Ταμείου Έρευνας για τον Άνθρακα και το Χάλυβα.
               
               
                  
                     (2)
                  - Απόφαση 2008/376/EΚ του Συμβουλίου, της 29ης Απριλίου 2008, για την έγκριση του ερευνητικού προγράμματος του Ταμείου Έρευνας για τον Άνθρακα και το Χάλυβα και σχετικά με τις τεχνικές κατευθυντήριες γραμμές πολυετούς διάρκειας για το πρόγραμμα.
               
               
                  
                     (3)
                  ΕΕ L 29 της 5.2.2003, σ. 22.
               
               
                  
                     (4)
                  ΕΕ C της , σ. .
               
               
                  
                     (5)
                  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020» για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 948).
               
               
                  
                     (6)
                  Απόφαση 2008/376/EΚ του Συμβουλίου, της 29ης Απριλίου 2008, για την έγκριση του ερευνητικού προγράμματος του Ταμείου Έρευνας για τον Άνθρακα και το Χάλυβα και σχετικά με τις τεχνικές κατευθυντήριες γραμμές πολυετούς διάρκειας για το πρόγραμμα (ΕΕ L 130 της 20.5.2008, σ. 7). 
               
               
                  
                     (7)
                  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).